Yaburina.
69.
Dawudaa bɛtina, bɛti baane kuntigin xa. A xa ba alo bɛtin naxan xili: “Fuge Faɲine.” 
Ala, n nakisi! Igen bata te han n kɔɛɛn bun ma. 
N bitinma boro tilinxini. San tide yo mi na yi. N tilinna xɔrɛ ra. N na n maminma fufani. 
N bata xadan xili tideni n mali feen na. N kɔɛ yinla nan fa n xɔlɔma. N yɛɛne bata xadan, e bata bu i yɛɛ ra kira yi. 
Naxanye n naɲaxuxi fuuni, ne wuya dangu n xunsɛxɛn na. A gbegbe wama n faxa feni, naxanye n yaxuyaxi fuu! N mi naxan muɲaxi n na raxɛtɛ ba? 
N yi daxuyani kii naxan yi, i na kolon Ala, n sɔnna mi luxunxi i tan ma. 
Marigina Alatala Sɛnbɛn Birin Kanna, n nama ne rayagi naxanye yigi saxi i yi. Isirayilaa Ala, n nama findi ne yarabi muxu ra, naxanye i batuma! 
E n konbima i tan nan ma fe ra. N bata yagi han! 
N bata liga alo xɔɲɛna ngaxakedenne xa, alo fa muxuna n xabilani. 
I ya banxina fe xaminna n ma, han a n ganma alo tɛɛna. Nanara, e i konbin naxanye tima, ne n tan nan lima. 
N na wuga, n yi sunna suxu, yamaan yi n konbi. 
N na kasa dugin nagodo n ma sununi, yamaan yi sabaan so n na. 
Naxanye batuma taan so dɛɛn na ne n nafɛyama. Dɔlɔ minne sigin sama, e n magele. 
Koni Alatala, n na i tan nan maxandima. I ya hinan gbeen waxatin ni i ra n xa. Ala, n yabi i ya marakisi barakaxini. 
N xunba, n nama bitin boroni. N xunba n yaxune yii, n ba tilinni. 
I nama tin fufaan yi sa n xun ma. I nama tin n yi n mamin tilinni, hanma n bitin gaburun na. 
N ma Alatala, n yabi i ya hinanna nun i ya fanni. I firifiri n binni i ya kininkinin gbeeni. 
I nama i yɛtagin luxun i ya walikɛɛn ma. N yabi iki sa! Bayo n tɔrɔxi. 
Fa n fɛma i yi n nakisi. N xunba n yaxune yii. 
I a kolon n konbima kii naxan yi, n na yagima, n na yarabima. I n yaxune birin toma. 
Konbin bata n bɔɲɛn kala han n yigitɛgɛ. N yengi yi kininkininna a fe ma nun koni se mi na. N yengi yi madɛndɛnna nan ma nun, koni n mi se to. 
E dabarin sama n ma donseni. Min xɔnla to n suxu, e minse xɔlɛn so n yii. 
Ala xa e ɲaxaɲaxane findi luti ratixin na e yɛɛ ra. Ala xa e hɛrin findi e suxu xunna ra. 
E yɛɛne xa rafɔrɔ ayi, e yi danxu! E fanne xa ba a ra waxatin birin! 
I xa fitina e xili ma, i ya xɔlɔ gbeen yi e li. 
E dɔxɔden xa kala. Muxe nama lu e bubune kui. 
Bayo, i naxanye tɔrɔxi, e ne ɲaxankatama. I naxanye ɲaxankataxi, e ne fe falama sɛwani. 
I xa e magi e hakɛne birin na. E nama i ya kisin sɔtɔ mumɛ! 
Ala xa e xinle ba nii rakisin kitabun kui. E nama basan tinxin muxune xinle ra. 
Koni n xɔlɛni, n mɔn yigitɛgɛxi. Ala, i ya marakisin xa n natanga! 
N na Ala xinla matɔxɔma bɛtini nɛn. N yi a gboon nali, n barikan bira a xa. 
Na Alatala kɛnɛnma nɛn dangu ɲinge baan na a xa, dangu tura kamalixin baan na saraxan na. 
Yiigelitɔne a toma nɛn, e sɛwa. Ɛ tan naxanye Ala fenma, Ala xa siimayaan fi ɛ ma. 
Alatala tuli matixi tɔrɔ muxune ra. A mi ɲinanma muxu suxine xɔn a gbeen naxanye ra. 
Koren nun bɔxɔn nun fɔxɔ igena e nun e yi seene, e birin xa Ala matɔxɔ. 
Ala Siyon taan nakisima nɛn. A Yuda taane tima nɛn. A mɔn yi a yamaan nadɔxɔ na yi, e mɔn yi findi a gbeen na. 
Na findima a walikɛne mamandenne kɛɛn na nɛn. Naxanye Ala xanuxi, ne yi lu na yi. 
